Arthur Duffner
Dr Arthur Hans Duffner (* 1869 z Furtwange; † 1934) isch e dytsche Unternämer un Haimetdichter gsii.

Lääbe 
Dr Arthur Duffner isch e Suhn vum Karl Gustav Duffner gsii, eme Furtwanger Unternähmer, wu mit Straugflächt ghandlet het, vor allem mit Strauhiet. Är het no ne Brueder ghaa, Josef (1868-1935), wu speter Landdags- und Rychsdagsabgordnete woren isch. D Firma Jos. Duffner Söhne isch vum Großvater vum Arthur, em Joseph Benedikt, wu au Dokter gsi isch, grindet wore. Dr Vater het d Firma noch em Dod vum Großvater 1865 wytergfiert, zerscht zäme mit sym Brueder Oskar, ab 1872 derno elai.

Dr Karl Gustav Duffner isch anne 1895 gstorbe, D Firma het derno dr Arthur ibernuu. Eb sy Brueder au aafangs mitgmacht het, waißt mer nit, anne 1899 isch dr Arthur uf alli Fäll dr elainig Bsitzer. No 1900 verschwindet d Firma us dr Archivalie, wahrschyns isch si um die Zyt ufglest wore.

Iber d Gschicht vu dr badische Strauflächter het dr Duffner im Johr 1899 en Artikel in dr Furtwanger Stadtchronik publiziert. Anne 1900 het er unter em Titel „Schwarzwälder Leben“ e Band mit alemannische Gedicht uusegee. Vor allem sy Gedicht zum Hirschmendig chännt mer z Furtwange au hit no.

Dr Arthur Duffner isch im Johr 1934 gstorbe.

Wärch 
 Die Strohindustrie im badischen Schwarzwald. Ein Ueberblick über deren Entwickelung bis auf die neueste Zeit. Dölter, Emmendingen 1899. 24 S.
 Schwarzwälder Leben. Gedichte in Schwarzwälder Mundart. Braun, Karlsruhe 1900, 64 S.

Literatur 
 Gerd Bender: Die Strohflechterei im Raum Furtwangen. In Stadtchronik Furtwangen I, 294ff

Weblink 
 Täxtprobe uf dr Websyte vu dr Muettersproch-Gsellschaft
 „Arthur H. Duffner“ im Stadtwiki Furtwangen, z. Zt. offline

Unternämer, Fabrikant
Autor uf Alemannisch
Badener
Dütsche
Maa